Vitalis Pantenburg

**Vitalis Peter Joseph Pantenburg** (3. kesäkuuta 1901 Wittlich, Rheinland-Pfalz, Saksa – jälkeen 1976) oli saksalainen diplomi-insinööri, talousmaantieteilijä, toimittaja, kirjailija, kääntäjä ja valokuvaaja. Hän oli naimisissa kirjailija ja valokuvaaja Lieselotte Kattwinkelin kanssa. Pantenburg teki useita matkoja Norjaan, Pohjois-Ruotsiin ja Suomen Lappiin sekä Petsamoon ja harjoitti samalla myös tiedustelua Saksan hyväksi.

Pantenburg opiskeli energiataloutta, sähkötekniikkaa ja talousmaantiedettä Hannoverin Gottfried Wilhelm Leibniz-yliopistossa ja Braunschweigin teknillisessä yliopistossa. Vuonna 1935 hänestä tuli Saksan ja Pohjoismaiden välisiä suhteita vahvistamaan pyrkineen Nordische Gesellschaft-yhdistyksen Kölnin-toimiston johtaja. Samana vuonna ilmestyi Pantenburgin laatima artikkeli *Beitrag Eine Begegnung mit dem Hakenkreuz im hohen Norden*.

Saksan armeijan tiedustelupalvelun Abwehrin päällikkö amiraali Wilhelm Canaris määräsi 1930-luvun lopulla Pantenburgin johtamaan pohjois-Skandinaviaan kohdistuvaa tiedustelua. Näissä tehtävissä Pantenburg teki 1930-luvun lopulla yhteensä kuusi matkaa tälle alueelle. Pantenburg teki muun muassa matkan Norjaan sekä pohjois-Ruotsiin kuvatakseen ja kartoittaakseen linnoituslaitteita Bodenin ja Narvikin ympäristössä. Norjan miehityksen jälkeen Pantenburg työskenteli muun muassa Finsessä Norjassa sijainneessa Saksan valtakunnan ilmailuministeriön alaisessa tutkimuslaitoksessa (*Erprobungsstelle Nord (Arktis)*), missä testattiin laitteiden ym. toimintaa äärimmäisen kylmissä napaolosuhteissa.

Sodan jälkeen Pantenburg työskenteli Deutsche Gesellschaft für Polarforschung-tutkimuslaitoksen palveluksessa. Hän teki yhdessä vaimonsa puoli vuotta kestäneen tutkimusmatkan Kanadaan 1949–1950. Retken aikana Pantenburgit matkasivat 30 000 kilometrin matkan autolla. Pantenburgit asuivat 1950-luvulla Rodenkirchenissä ja 1970-luvulla Hahnwaldissa, 1970-luvun lopulla Pantenburgit muuttivat asumaan Saksasta Baleaareille.

Pantenburg kirjoitti useita matkakirjoja tekemiltään matkoilta ja laati myös kansantajuisia luonnontieteitä käsitteleviä teoksia sekä aikuisille, nuorille että lapsille. Kaksi Pantenburgin kirjoista, 1938 ilmestynyt *Rußlands Griff um Nordeuropa* ja 1943 ilmestynyt *Finnland,* joutui sotien jälkeen kiellettyjen kirjojen listalle Neuvostoliiton miehitysvyöhykkeellä itäisessä Saksassa. Kirjan *Rußlands Griff um Nordeuropa* suomennos *Venäjä uhkaa Pohjolaa* oli niiden kirjojen joukossa, jotka Suomen kustannusyhdistys pyysi 1944 ja 1945 kirjakaupoille lähettämissään kirjeissä poistamaan näytteiltä ja myynnistä. 

## Teoksia
* *Rußlands Griff um Nordeuropa*. (1938, Schwarzhäupter, Leipzig, julkaistu suomeksi nimellä *Venäjä uhkaa Pohjolaa*. WSOY 1939)
* *Nordland jenseits der Eisbarre. Eine Expedition in arktisches Urland. Aus den Tagebüchern des Verfassers*. (1940, Dt.Verl.Ges.)
* *Finnland : jüngstes Reich im hohen Norden* (1943, Goldmann, Leipzig)
* *Zum Dach Europas*. (1948, Dt.Verl.Ges.)
* *Wild – Ren, Jagdfahrten auf nordischer Hochsteppe*. (1949, Dt.Verl.Ges.)
* *Arktis. Erdteil der Zukunft*. (1949, Bagel)
* *Eirik der Jungfänger*. (1951, Greven)
* *Die Trapper und die große Straße*. (1953, Westermann)
* *Hier fängt die Welt noch einmal an. Auf Kanadas neuen Straßen*. (1955, Dt.Verl.Ges.)
* *Unternehmen Kitimat – Ingenieure zähmen wilde Wasser*. (1960, Arena)
* *Die Arktis ruft*. (1964, Spectrum)
* *Ein Gigant erwacht – Kanada Von der Hudsonbay zum Industriestaat*. (1966, Diederichs)
* *Werner von Siemens – Abenteuer Elektrizität*. (1966, Ensslin&Laiblin)
* *Expedition heute: Wissenschaft unterwegs*. (1967, Schwann)
* *Überfluss spendet die Erde*. (1968, Cotta)
* *Rettet das Wasser! Vom weltweiten Feldzug der Hydrologen*. (1969, Schwann)
* *Verfahrenstechnik: Gewußt wie. Ein neuer Beruf für Ingenieure*. (1969, Schwann)
* *Das Porträt der Erde. Geschichte der Kartographie*. (1970, Kosmos) 
* *Abenteuer ohne Waffen: Die Herren der Arktis*. (1971, Schwann)
* *Luftsprung auf T3*. (1972, Ueberreuter) 
* *Kanada-Polyglott-Reiseführer*. (1974, 2. painos, Polyglott) 
* *Die Mosel*. (1974, Polyglott) 
* *Landschaft aus Menschenhand*. (1975, Greven Verlag Köln) 
* *Seestraßen durch das große Eis*. (1976, Koehler) 
* *Eifel-Polyglott-Reiseführer*. (1979, Polyglott) 

## Käännöksiä
* Hjalmar Siilasvuo : *Suomussalmi : Kampf und Sieg in nordfinnischer Wildmark* ; ins Deutsche übertragen und bearbeitet von Vitalis Pantenburg. Rütten & Loening, Potsdam 1942 (suomenkielinen alkuteos *Suomussalmen taistelut*)
* Håkan Mörne : *Winter der Ehre : Finnlands Kampf der hundert Tage*. Universitas Verlag, Berlin 1942 (ruotsinkielinen alkuteos *Ärans vinter*)
* Viljo Saraja : *Waffenbrüder*. Paul List Verlag, Leipzig 1942 (suomenkielinen alkuteos *Lunastettu maa*)

## Lähteet
* Saksalaisen Wikipedian artikkeli Vitalis Pantenburg
* Kai Ekholm : Kielletyt kirjat : Kielletty kotimainen kirjallisuus ja käännöskirjallisuus 

## Aiheesta muualla
 Luettelo Vitalis Pantenburgin kirjoittamista lehtiartikkeleista